La Bibia piemontèisa/Testament Vej/Osea/Osea 1


Osea

1

Relassion an tra Nosgnor e Israel 

Paròla ‘d Nosgnor che a l'é staita adressà a Osea, fieul ëd Beri, ai temp d'Osia, d'Iotam, d'Acas e d'Esechìa, re 'd Giuda, e ai temp ëd Geroboam , fieul ëd Joas, re d'Israel.

Ël simbolìsm dël mariagi d'Osèa 

Achit ëd lòn che 'l Signor a l'ha dit për Osea. Nosgnor a l'ha dije: "Va, pija na fomna 'd prostitussion e àbie ‘d fieuj da chila, përchè sto pais a fà gnente d'àutr che prostituisse slontanandse da Nosgnor". Chiel a l'é donch andàit a ciapé Gomer, fija 'd Diblaim, che a l'ha consepì e daje un fieul. Nosgnor a l'ha dije a Osea: "Daje 'l nòm d' Iesrel”, përchè ancora un pòch ëd temp e mi i castierai la ca 'd Ieu për ël sangh spantià ant la comba d'Iesrel, e i farai finì 'l regn ëd la ca d'Israel". 5 A-i vnirà, an col di-là, che i sfriserai l'arch d'Israel ant la val d'Iesrel". 

Gomer a a l'ha concepì ancor e a l'ha partorì na fija. Ël Signor a l'ha dije: "Ciamla Lò-Rocamà, përchè giumai i l'avrai pa pì misericòrdia për la ca d'Israel, për perdoneje ancora. Ma i l'avrai pietà për la ca 'd Giuda e i-j salvrai për Nosgnor sò Dé. I-j salvrai nì për l'arch, nì për la spa, nì për la guera, nì për ij cavaj, nì për ij sivalié". 

Quand che Lò-Rocamà a l'é staita dëspupà, Gomer a l'ha torna consepì e partorì un fieul. Nosgnor a l'ha dit: "Ciamlo Lò-Amì  përchè vojàutri i seve pa la mia gent e mi i esisto nen për voi”.

Israel ristabilì 

Tutun, ant l’avnì, ël nùmer dj’Israelita a sarà tanme la sabia dël mar ch’as peul nen esse mzurà nì contà. Combin che Nosgnor a l’avìa dije: “Vojàutri i seve pa mè pòpol”, a-j dirà torna: “Vojàutri i seve ij fieuj dël Dé ch’a viv”. Antlora ‘l pòpol ëd Giuda e ‘l pòpol d’Israel a saran torna riunì. A l’avran un cap ùnich e as multiplicheran ant ël pais. Ël dì d’Iesrel a sarà grand!

Nòte 

Piemontèis
Bibia
Testament Vej
Osea